**Referat fra møte i AU**

Tid: 04.02.2019 kl. 08.30 – 11.00

Sted: Agder Energi, Kristiansand

Til stede fra AU: Harald Furre (møteleder), Thor Jørgen Tjørhom og Unni Nilsen (1.vara). Gro Anita Mykjåland og Robert Cornels Nordli deltok over telefon.

Gjester i møte: Styreleder Lars Erik Torjussen.

Fra kl 09.15 – 10.00 deltok representanter for de ansatte i Agder Energi: Johann Ekeland, Oddvar Berli, Nils Henrik Jenssen, Magne Vestøl og Gro Granås.

Referat: Rune Røiseland (sekretariat)

Møte var innkalt med følgende saker på agenda:

1. Godkjenning av innkalling og referat etter møte 10.10.19
2. Statusoppdateringer og samtale med styreleder i Agder Energi
3. Henvendelse fra Oddmund Ljosland / arbeidsutvalget Innlandet Agder
4. Samtale med ansatterepresentanter fra Agder Energi
5. Oppsummeringer og videre veivalg etter sonderinger i forlengelse av dialogmøte med Statkraft
6. Forberedelse til arbeidsmøte eller eiermøte 1. mars
7. Eventuelt.

**Oppsummering av møte**

1. Innkalling og referat etter møte 10.10.19 ble godkjent uten anmerkninger
2. Det har ikke vært styremøter i AE siden AU var samlet sist, men styreleder orienterte kort om tildeling av Enova-støtte til innovasjonsprosjekter hvor Agder Energi deltar. Støtten oppleves som anerkjennelse for selskapet og innovasjonsprosessene. Videre er konsernsjef Tom Nysted aktiv i debatten som følger av høye priser på strøm, og arbeider for realisering av kraftkabelen NorthConnect (NorthConnect eies av Agder Energi, Lyse Energi, E-Co Energi og det svenske statlig eide Vattenfall. OED forventes å ferdigstille konsesjonsbehandlingen i 2019).   
     
   I forlengelse av orienteringen drøftet AU hvordan Agdereierne mest effektivt kan medvirke til kontakt med politisk myndigheter. Flere har ikke registrert arbeidsdokumentene som på nyåret ble distribuert fra Agder Energi og til kommunene via postmottak. Det kan være flere grunner til dette, men selskapet anmodes om å bruke AU for koordinering av denne type initiativ. AU ser mulighet for å bidra med råd om form og distribusjon. AU inviterer også ansvarlige for myndighetskontakt i selskapet til dialog rundt aktuelle temaer.
3. AU er kontaktet av arbeidsutvalget for Innlandet Agder som ønsker dialog, bl.a. for drøfting av saker som særlig vedrører vertskommuner for Agder Energi sin virksomhet. AU vil invitere til en samtale om egnet arbeidsform og gjennomgang av aktuelle temaer for å tilrettelegge et best mulig samspill og klargjøring av roller for ulike fora. Siste del av kommende møte i AU settes av til saken og forberedes av leder og styreleder.
4. AU har jevnlige samtaler med representanter for de ansatte i Agder Energi. I disse samtalene informerer de ansatte om aktuelle saker og AU orienterer om sitt pågående arbeid. Det blir både fra de ansatte og AU tydelig understreket verdien av samtalene til felles beste.  
     
   Som AU har etterlyst gjennom dialogmøte med Statkraft etterlyser også de ansatte tydelig uttrykte ambisjoner fra Statkraft knyttet til eierskapet i Agder Energi. De ansatte understreker videre sin tilfredshet over involveringen i den tidligere sonderingsprosessen mellom AE og Skagerak Energi og at de opplever å ha god kontakt med styreleder. Kommunene/AU inviteres også til å benytte de tillitsvalgte og deres kontakter i sine respektive organisasjoner med tanke på politikkutforming og arbeid med rammevilkår for selskapet. En slik invitasjon er også uttrykt ovenfor selskapets ledelse.   
     
   De ansattes representanter har ikke drøftet og koordinert sine synspunkter knyttet til styrets sammensetting, kompetanse og størrelse, men i tidligere diskusjoner rundt temaet har det vært konkluderte med at det viktigste er at stemmeforholdet mellom ansatte, kommunene og Statkraft ikke må endres i slike prosesser. En eventuell justering fra 12 til 9 styremedlemmer (3+3+3) kan det være mulig å se for seg sett fra de ansattes ståsted.
5. AU har utfordret Statkraft på å klargjøre sin strategi for eierskapet i Agder Energi. For kommunene som samlet majoritetseier er det viktig å kjenne Statkrafts ambisjoner for selskapet best mulig. Det er avtalt at Statkraft kommer tilbake med en oppfølging av temaet i et nytt dialogmøte senere på våren (det avtales et møte i forbindelse med Agder-Energikonferansen i mai).
6. AU har besluttet å prioritere et *lunsj til lunsj*-møte for eierkommunene høsten 2019, og avlyser derfor det planlagte eiermøte 1. mars. Et møte over to dager legger til rette for grundigere prosesser og en befaring (Sjerka har vært drøftet). Neste eiermøte blir derfor 16. mai (etter en avklaringsrunde på e-post og dialog med administrasjonen i AE i etterkant av møte 4.2). Sekretariatet orienterer kommunene om endringen.  
     
   1. mars inviterer AU selskapets ledelse til et arbeidsmøte med dypdykk i strategi og muligheter.   
     
   I andre del av samme møte inviteres arbeidsutvalget for Innlandet Agder til samtaler med AU.

...

Neste planlagte møte i AU: 01.03.19 kl 10.00 – 15.00 på Kraftsenteret i Kristiansand.

Ref.

Rune Røiseland

Kristiansand, 07.02.2019